Jogában áll elcsábítani

Ruby Saw

Ruby Saw

Jogában áll elcsábítani
Jogában áll 1. - Novella

© Ruby Saw © Book Dreams Kiadó

Minden jog fenntartva!

Szerkesztő: Fáy Linett

Borítóterv: Zsigmond-Bárdos Melinda

Kép forrása: Freepik

Felelős kiadó: Book Dreams Kiadó

Elérhetőségek: +3620/461-0685

info@bookdreams.hu • www.bookdreams.hu

facebook.com/bookdreamskiado

instagram.com/bookdreamskiado

ISBN E-pub: 978-963-586-098-2

ISBN Mobi: 978-963-586-099-9

Book Dreams Kiadó

2022

Tracklist:

Ruby Saw lejátszási listája:

AViVA & The Tech Thieves – Broken
Besomorph – Kisses Back (feat. HALUNA)
Besomorph & Meric Again – Written In The Stars
Besomorph & Paradigm – Burn Me Up (Azertion Remix)
Besomorph, EQRIC, MØRFI – Hate Me (feat. FJØRA)
Eneli – Lover
J2 feat. Keeley Bumford – Dreamweaver

Shasta

A zene hangosan dübörgött, borzasztóan zavart. Nem is értettem, miért pont ide kellett randit szerveznem. Nem voltam sosem bulizós. Persze ez nem jelentette azt, hogy néha nem esett jól kiengedni a gőzt, de ez csak különleges alkalmakkor fordult elő. Minden második napfordulókor körülbelül.

Sasha és én már egy ideje kerülgettük egymást a cégnél. Igen, tiszta, hogy házinyúlra nem lövünk, de a fenébe is! Sasha nagyon szexi pasi volt, vicces, udvarias, és az elmúlt fél évben nem volt senkim, úgyhogy ideje volt esélyt adnom neki. Mármint komolyan.

Eléggé elfuserált próbálkozásai voltak, de mindig jól jött ki a szorult helyzetekből. Tudta jól, hogy munkába menet veszem a kávét a Starbucks-ban, erre vagy négyszer állított be habos frappéval. Igyekezett mindig kedveskedni, de én nem igazán akartam nyitni felé, pedig nagyon tetszett, de még bennem élt az előző kapcsolatom, úgy éreztem nem állok készen erre. És ebben akkor sem voltam biztos, amikor végül igent mondtam a randira. De hát egyszer élünk, kezünkben a kulcs... Oké, ez nem sör reklám, de valami ilyesmi mondat illik ide.

Egy magazin szerkesztőségében dolgoztunk, ő a művészeti osztályon, mint grafikus, én pedig a piackutatáson. Konkrétan egész nap együtt voltunk, akkor éppen egy parfüm arculatát igyekeztünk összerakni, hogy harmonizáljon a többi anyaggal. Aztán szó szót követett, és oda jutottunk, hogy péntek este találkozunk a Fangs nevű szórakozóhelyen.

Én ott voltam! Egy fehér szatén ruhában, ami inkább hasonlított hálóingre, de a butikban nagyon tetszett. Persze, hogy direkt erre az estére vettem. Az a nő, aki azt mondja, ő aztán nem vesz új ruhát egy randi miatt, száz százalék, hogy hazudik. Belénk van kódolva a tetszeni akarás! Mindent megteszünk, hogy a kiszemelt csinosnak lásson. Rakoncátlan loknikba sütöttem be hosszú barna hajamat, enyhe sminket viseltem, illetve melltartó sem volt rajtam a ruha alatt. Utóbbit megbántam, mert folyamatosan lecsúszott a vállamról a ruha pántja a táskáéval, és elég volt egy rossz mozdulat, hogy mindenki láthassa a bájaimat.

Céltudatosan indultam meg a táncoló tömegbe, mert tudtam, hogy Sasha az ismerőseivel lesz, legalábbis így beszéltük meg, hogy egy füst alatt bemutat a barátainak is. Nos, ez számomra már komoly volt, de álltam elébe. Bármire készen álltam! És amikor azt mondom, bármire, azt úgy is gondoltam. Azt hiszem. Nyugodtan el lehet ítélni, de baromi jólesett, hogy egy ilyen lélegzetelállító pasas kitüntetett a figyelmével, ráadásul ezzel a "bemutatlak a barátaimnak" dologgal csak még komolyabbra fordult kettőnk dolga, na, meg azért ismertük is egymást. Tehát nem mentem fejjel a falnak. Nem is mertem volna, nem is voltam biztos magamban, csak azt hittem elég tökös vagyok hozzá, hogy bármire készen álljak, de a tökömet valószínűleg a másik táskámban hagytam.

Idegesen forgolódtam, mert senkit sem láttam, nem jött szembe egyetlen ismerős arc sem, aztán végül megpillantottam őt. Éppen a pult felé igyekezett. Széles mosoly terült szét az arcomon, amint megláttam, milyen csinosan van felöltözve. Kék farmert és fehér inget viselt, aminek a felső két gombját kigombolva hagyta. A szövet feszült izmos karjain, szépen kiadta széles deltáit, eszméletlen jól nézett ki. Vágyakozva szívtam be alsó ajkam, majd megindultam felé, de ahogy tettem egy lépést, meg is torpantam. Ezután a látvány után nem erre számítottam.